**Informatīvais ziņojums par Eiropas Savienības Nodarbinātības, sociālās politikas, veselības un patērētāju lietu ministru padomes 2020. gada 6. marta sanāksmē izskatāmajiem Veselības ministrijas kompetences jautājumiem**

2020. gada 6. martā Briselē, Beļģijā notiks ārkārtas Eiropas Savienības (turpmāk – ES) Nodarbinātības, sociālās politikas, veselības un patērētāju lietu ministru padomes (turpmāk – EPSCO) sanāksme, kuras darba kārtībā ir ietverts viens Veselības ministrijas kompetencē esošs jautājums lemjošajā daļā.

**Darba kārtība**

**1. Lemjošā daļa:**

**1.1. Jaunais koronavīruss** (2019-nCoV) (*novel coronavirus* (COVID-19)).

- Viedokļu apmaiņa.

**Latvijas nostāja**

* 1. **Jaunais koronavīruss**

Uz informatīvā ziņojuma tapšanas brīdi dokuments nav pieejams.

**Situācija Latvijā un pasaulē**

2019. gada decembrī Ķīnā sākās jauna koronavīrusa izplatīšanās. Kopumā pasaulē[[1]](#footnote-1) no 2019. gada 31. decembra līdz 2020. gada 2. martam (līdz 16:00 CET) ziņots par 88 913 laboratoriski apstiprinātiem saslimšanas gadījumiem, ko izraisīja jaunais koronavīruss (COVID-19). 3 043 pacienti ir miruši. Par saslimšanas gadījumiem ziņots Amerikas, Austrālijas, Āfrikas un Eirāzijas kontinentos. Lielākā daļa gadījumu reģistrēti Ķīnā (80 174 gadījumi); Korejā (4 212 gadījumi); Itālijā (1 689 gadījumi) un Irānā (978 gadījumi). Ir ziņots par 706 laboratoriski apstiprinātiem saslimšanas gadījumiem uz kruīza kuģa *Diamond princess*. Kopumā COVID-19 gadījumi ir apstiprināti 62 valstīs, tajā skaitā valstīs, kas robežojas ar Latviju – Krievijas Federācijā (2); Baltkrievijā (1); Igaunijā (1), Lietuvā (1).

Lai izmeklētu saslimstību uz COVID-19, no šī gada 29. janvāra līdz 03. martam kopā veikts 131 laboratoriskais izmeklējums[[2]](#footnote-2). Šī gada 2. martā Latvijā tika apstiprināts pirmais saslimšanas gadījums ar COVID-19. Paciente kopā ar ģimeni atgriezās no Itālijas (Milānas) caur Minheni ar automašīnu un 29. februārī Latvijā ielidoja ar airBaltic lidmašīnas reisu no Minhenes. Paciente kopš atgriešanās atradās mājās, un, parādoties akūtiem respiratoras saslimšanas simptomiem, ieradās Neatliekamās medicīniskās palīdzības dienesta (turpmāk – NMPD) brigāde laboratorisko izmeklējumu veikšanai. Paciente, kurai diagnosticēts COVID-19, nogādāta VSIA “Rīgas Austrumu klīniskā universitātes slimnīca” (turpmāk – RAKUS) stacionārā “Latvijas infektoloģijas centrs” (turpmāk – LIC). Paciente kopā ar bērnu, kuram līdz šim COVID-19 infekcija nav apstiprināta, bet viņam ir slimības simptomi, nogādāta LIC, lai sniegtu nepieciešamo palīdzību. Pārējiem ģimenes locekļiem noteikta karantīna mājās.

Atbildīgie dienesti kopā ar Slimību profilakses un kontroles centru (turpmāk – SPKC) veic nepieciešamos COVID-19 ierobežošanas un mazināšanas pasākumus, tostarp padziļinātu izpēti, lai iegūtu visu nepieciešamo informāciju par infekcijas avotu un tās izplatību. SPKC speciālistu rīcībā ir pilns pasažieru saraksts, tāpēc jau notiek saziņa ar visiem cilvēkiem, kuri uzskatāmi par tuvām kontaktpersonām.

Koronavīrusi ir vīrusu grupa, kas atrasta gan dzīvniekiem, gan cilvēkiem. Cilvēkiem koronavīrusu infekcijas tiek reģistrētas visu gadu, īpaši rudenī un ziemā. Tie var izraisīt gan vieglas elpceļu infekcijas, gan smagas saslimšanas ar nopietnām komplikācijām (pneimoniju, nieru mazspēju) un pat nāvi. Nopietnus saslimšanas gadījumus iepriekš ir izraisījis SARS koronavīruss (infekcijas avots dabā ir cibetkaķi un, iespējams, sikspārņi) un MERS koronavīruss (infekcijas avots dabā – vienkupra kamieļi). COVID-19 infekcijas avots pagaidām nav zināms, bet ir apstiprināta COVID-19 pārnešana no cilvēka uz cilvēku, un infekcijai raksturīgs pilienu un kontakta izplatīšanās ceļš. Vienlaikus, ņemot vērā pieejamos datus, secināms, ka minētā infekcijas slimība ir diezgan lipīga, tās izplatība ir lielāka kā SARS, bet mirstība no tās nav tik liela kā mirstība no SARS.Nozīmīgs inficēšanās ziņā ir tuvs kontakts bez individuālo aizsardzības līdzekļu (IAL) lietošanas.

2020. gada 30. janvārī tika sasaukta Pasaules Veselības organizācijas (turpmāk – PVO) Ārkārtas komiteja par COVID-19. PVO Ģenerāldirektors paziņoja, ka COVID-19 uzliesmojums ir starptautiskas nozīmes sabiedrības veselības apdraudējums. Saskaņā ar PVO paziņojumu, valstīm īpašs uzsvars būtu jāliek uz tādiem sabiedrības veselības aizsardzības pasākumiem kā infekcijas gadījumu agrīna atklāšana, diagnostika, ziņošana par gadījumiem, kontaktpersonu identificēšana un novērošana, infekcijas slimības profilakse un kontrole veselības aprūpes iestādēs, veselības aizsardzības pasākumu īstenošana ceļotājiem, iedzīvotāju izpratnes veicināšana un riska komunikācija.

Pašreiz PVO izvirza šādus stratēģiskus rīcības mērķus sabiedrības veselības aizsardzībai:

• ierobežot infekcijas transmisiju no viena cilvēka uz otru, ieskaitot sekundāro infekcijas gadījumu samazināšanu starp cilvēkiem, kas bija ciešā kontaktā ar slimnieku un veselības aprūpes darbinieku vidū, novērst infekcijas izplatīšanos pastiprinošus riskus un novērst infekcijas turpmāku starptautisku izplatīšanos;

• agrīni atklāt saslimšanas gadījumus, izolēt un veikt pacientu aprūpi, tostarp nodrošinot optimālu aprūpi inficētiem pacientiem;

• identificēt un samazināt transmisiju no dzīvnieku izcelsmes infekcijas avotiem;

• pievērst uzmanību svarīgākajiem pagaidām nezināmiem faktoriem attiecībā uz COVID-19 infekciju, t. i. slimības klīniskajam smagumam, transmisijas ceļiem un infekciozitātei, ārstēšanas iespējām un diagnostikas attīstības paātrināšanai, ārstniecisko līdzekļu un vakcīnu izstrādei;

• komunicēt informāciju par būtiskiem riskiem un notikumiem visai sabiedrībai un tās kopienām un novērst dezinformāciju;

• samazināt infekcijas ietekmi uz sociālo un ekonomisko stāvokli, veicinot starpnozaru sadarbību.

Atbilstoši PVO sniegtajām rekomendācijām dalībvalstīm, SPKC sadarbībā ar NMPD un citām iesaistītajām institūcijām nodrošina aktīvu epidemioloģisko uzraudzību un gatavību sabiedrības veselības aizsardzības pasākumu īstenošanai: agrīnai ievesto gadījumu atklāšanai, izolēšanai, diagnostikai un pretepidēmijas pasākumu veikšanai COVID-19 infekcijas tālākas izplatīšanās ierobežošanai, t. sk. kontaktpersonu noteikšanai, kā arī sadarbībai, t.sk. pilnīgai datu apmaiņai ar PVO, Eiropas Slimību profilakses un kontroles centru (turpmāk – ECDC) un Eiropas Komisiju. Vienlaikus atbildīgo institūciju rīcība tiek īstenota atbilstoši Valsts katastrofu medicīnas plāna 2. pielikumā “Rīcība bīstamo un citu infekcijas slimību gadījumā”, kā arī Valsts civilās aizsardzības plāna 25. pielikumā “Bīstamās infekcijas slimības un citu infekcijas slimību ar ievērojamu un grūti kontrolējamu infekcijas izplatīšanās potenciālu uzliesmojumi (to draudi) un masveida saindēšanās” noteiktajam.

Ņemot vērā, ka PVO saistībā ar COVID-19 izraisīto uzliesmojumu Ķīnā izsludināja augstāko globālo ārkārtas situāciju veselības jomā, šī gada 31. janvārī Veselības ministrijā notika Valsts operatīvās medicīniskās komisijas (turpmāk – VOMK) sēde, lai izvērtētu dienestu gatavību. Laika posmā no 2020. gada janvāra beigām līdz 2020. gada 2. martam ir organizētas 14 starpinstitūciju sanāksmes, tajā skaitā ar privātajām laboratorijām un iekšlietu nozares pārstāvjiem, kā arī notikušas trīs VOMK sēdes. Š.g. 4. februārī, 25. februārī un 2. martā notika Krīzes vadības padomes sēdes (vada ministru prezidents) par aktuālo situāciju. Krīzes vadības padomes (KVP) lēmumi par COVID-19 ir pieejama KVP sekretariāta mājaslapā: <https://vugd.gov.lv/lat/par_vugd/darbibas_sferas/krizes_vadibas_padomes_2020_gada_sedes/>

PVO ekspertu lēmums par augstāku riska stāvokli pieņemts, lai valstis, tai skaitā Latvija, būtu gatavas reaģēt uz situācijas izmaiņām. Latvija ir gatava pastiprināt uzraudzību un atklāt ikvienu gadījumu, lai novērstu vīrusa izplatību.

PVO un ECDC līdz šim nav noteikuši ierobežojumus ceļošanai un tirdzniecībai. Latvijas atbildīgie dienesti neiesaka iedzīvotājiem doties ceļojumos uz skartajām teritorijām[[3]](#footnote-3), darba devējiem tiek ieteikts stigri izvērtēt darba komandējumus uz skartajām teritorijām, kā arī šī gada 2. martā tiek plānots apsvērt iespēju skolēnu brīvlaikā nerekomendēt vecākiem ar bērniem doties ceļojumos uz skartajām teritorijām.

Bērniem, kuri bijuši COVID-19 skartajās teritorijās, jāveic 14 dienu novērošana mājās un pēc 14 dienām uz izglītības iestādi jādodas tikai ar ģimenes ārsta izziņu. Nepieciešamības gadījumā ģimenes ārsts bērna vecākam izsniedz darbnespējas lapu, veicot tajā atzīmi “karantīna”.

Pieaugušajiem, kuri bijuši COVID-19 skartajās teritorijās, un kuriem nav akūtas respiratoras saslimšanas simptomu, 14 dienas kopš atgriešanās rekomendējams novērot savu veselības stāvokli. Vesela cilvēka izolācija mājās nav nepieciešama un darbnespējas lapa netiek izsniegta, izņemot gadījumus, ja persona strādā ārstniecības iestādē, sociālās aprūpes iestādē vai izglītības iestādē.

Ja personai 14 dienu laikā parādās akūtas respiratoras infekcijas slimības pazīmes, personai ir telefoniski jāsazinās ar NMPD, zvanot pa tālruni 113. NMPD organizēs personas laboratorisko izmeklēšanu. Šajā gadījumā (ja nav simptomu) darbnespējas lapa nav nepieciešama. Atbalstāma iespēja 14 dienas veikt darba pienākumus attālināti (ja tas ir iespējams).

NMPD ir izveidota mazā brigāde, kura personām, kuras atgriezušās no kādas no skartajām teritorijām, ar aizdomām par inficēšanos ar koronavīrusu un viegliem elpceļu infekcijas simptomiem Rīgas un Pierīgas (Jelgava, Sigulda, Saulkrasti un Ogre) teritorijā paņem paraugus personas dzīvesvietā un nogādā tos izmeklēšanai RAKUS Nacionālajā references laboratorijā. No citiem Latvijas reģioniem personas tiek nogādātas RAKUS laboratorisko izmeklējumu veikšanai. Piesaistīti papildu resursi, lai no š.g. 3. marta arī reģionos aizdomu gadījumā par saslimšanu ar COVID-19 no cilvēka mājās varētu paņemt uztriepes materiālu.

Pie personām ar smagiem elpceļu infekcijas simptomiem dodas lielā NMPD brigāde un nogādā pacientus atbilstoši uz RAKUS vai bērnus uz VSIA “Bērnu klīniskā universitātes slimnīca” (turpmāk – BKUS).

Tāpat ir apzinātas rezerves, lai nodrošinātu ārstniecības personu aizsardzību vajadzības gadījumā. Gan RAKUS, gan BKUS ir gatavas uzņemt pacientus un nodrošināt visu nepieciešamo palīdzību.

Nacionālajā references laboratorijā ir pieejama kvalitatīva Eiropas līmeņa diagnostika. Aptuveni 6 stundu laikā pēc parauga paņemšanas ir iespējams pateikt, vai konkrētajam pacientam ir konstatēts COVID-19. Ja testējamo paraugu skaits pieaug, laiks, kurā persona var uzzināt laboratoriskās izmeklēšanas rezultātu, var paildzināties līdz 24 stundām.

Aktuālā informācija par COVID-19 ir pieejama SPKC mājas lapā: <https://spkc.gov.lv/lv/aktualitates/get/nid/757>.

SPKC nepārtraukti seko situācijas attīstībai saistībā ar COVID-19 uzliesmojumu. Eiropas Komisija noteikusi, ka katrs ievests COVID-19 infekcijas gadījums ir pakļauts epidemioloģiskajai uzraudzībai. Līdz ar to SPKC ir izplatījis rekomendācijas ārstniecības iestādēm un ārstiem, kā rīkoties, ja ir akūtas respiratoras saslimšanas gadījums personai, kura 14 dienu laikā pirms saslimšanas apmeklēja skarto teritoriju vai bija kontaktā ar slimnieku, kurš ir saslimis pēc ceļojuma uz skarto teritoriju. Ārstniecības iestādes un ārsti ir informēti arī par kontaktpersonu noteikšanu, darbnespējas lapu izrakstīšanas kārtību un mājas karantīnas noteikšanu noteiktām personu grupām.

SPKC mājaslapā ir pieejama informācija ceļotājiem par COVID-19 (informācija par piesardzības pasākumiem atrodoties vīrusa skartajās teritorijās, rekomendācijas atgriežoties no vīrusa skartajām teritorijām); informācija iedzīvotājiem (pieejama informācija par klīniskajiem un epidemioloģiskajiem kritērijiem, ieteikumiem un kontakttālruņiem, uz kuriem zvanīt jautājumu gadījumā); informācija izglītības iestādēm (ieteikumi bērniem atgriežoties no vīrusa skartās teritorijas, rekomendācijas bērnu personīgās higiēnas un profilakses pasākumu ievērošanai); ieteikumi darba devējiem (ieteikumi rīcībai, ja darbinieks atgriežas no vīrusa skartās teritorijas, ieteikumi attiecībā uz komandējumu organizēšanu, kā arī rekomendācijas darbiniekiem personīgās higiēnas un profilakses pasākumu ievērošanai); ieteikumi sabiedriskā transporta organizatoriem (par transporta mitro tīrīšanu ar sadzīvē lietojamiem dezinfekcijas līdzekļiem; par virsmu, kam pieskaras ar rokām liels skaits pasažieru, tīrīšanu).

Tiek izstrādāti arī ieteikumi farmaceitiem, iekļaujot tajās arī informāciju par medicīniskajām maskām un dezinfekcijas līdzekļiem.

Sadarbībā ar lidostu “Rīga” tiek veikta ceļotāju no skartajām teritorijām informēšana par profilakses pasākumiem un medicīniskās palīdzības saņemšanas iespējām lidostā. Kopīgi izstrādāti informatīvie materiāli un izvietoti lidostā.

SPKC ir veicis epidemioloģisko izmeklēšanu un kontaktpersonu apzināšanu, kas lidojušas un braukušas mikroautobusā ar personu (no Irānas), kurai Igaunijā apstiprināta COVID-19 infekcija. Informācija par ārvalstu pilsoņiem nodota Igaunijas, Lietuvas, Zviedrijas un Rumānijas kompetentām epidemioloģiskās uzraudzības iestādēm, izmantojot ES Agrīnas brīdināšanas un reaģēšanas sistēmu (EWRS). Tāpat uzrunāts katrs Latvijas iedzīvotājs (kontaktpersona), kurš braucis starptautiskās satiksmes autobusā ar inficēto personu uz Igauniju. Visām kontaktpersonām sniegti norādījumi, kā arī attiecīgi informēti ģimenes ārsti.

**Latvijas nostāja**

Latvija atbalstīja **Padomes secinājumu par** **jauno koronavīrusu (COVID-19)** pieņemšanu ārkārtas Nodarbinātības, sociālās politikas, veselības un patērētāju tiesību aizsardzības padomes (EPSCO) 2020. gada 13. februāra sanāksmē, jo sekmīgai cīņai ar jauno koronavīrusu (COVID-19) nepieciešama visu dalībvalstu saskaņota rīcība, lai ierobežotu vīrusa izplatību ES teritorijā un mazinātu tā izraisītās saslimšanas sekas. **Latvija atbalsta** ES dalībvalstu vienoto pieeju jaunā koronavīrusa (COVID-19) apkarošanā.

**Latvijas delegācija.**

Delegācijas vadītāja:

Latvijas Republikas Pastāvīgās pārstāvniecības ES pastāvīgā pārstāvja vietniece, vēstniece A. Balode. Delegācijas dalībnieki:

Veselības ministrijas nozares padomniece Latvijas Republikas Pastāvīgajā pārstāvniecībā ES K. Zālīte.

Veselības ministre I. Viņķele

Iesniedzējs: Veselības ministre I. Viņķele

Vīza: Valsts sekretāre D. Mūrmane-Umbraško

1. <https://experience.arcgis.com/experience/685d0ace521648f8a5beeeee1b9125cd> (informācija no PVO mājaslapas; *Novel Coronavirus (COVID-19) Situation*) [↑](#footnote-ref-1)
2. Informācija no SPKC mājaslapas [↑](#footnote-ref-2)
3. Skartās teritorijas uz 02.03.2020. ir Ķīna, Dienvidkoreja, Irāna, Japāna, Singapūra un četri Ziemeļitālijas reģioni (Emīlija-Romanja, Lombardija, Pjemonta, Veneto). Aktuālā informācija par skartajām teritorijām ir pieejama SPKC mājaslapā. [↑](#footnote-ref-3)